Bobby Lash B2C

Ssali Peterson amanyiddwa nga erya siteegi ye Bobby Lash B2C, Munnayuganda omuyimbi eyazaalibwa nga 20 Ogw'okuna 1992 mu ddwaaliro e Namirembe mu Disitulikiti y’e Kampala mu Uganda.  Bobby Lash yazaalibwa mu maka g'omwami Ssali Peter ne Mukyala Nabukeera Teopista. Muyimbi mutendeke ayimbira wansi w'ekibiina ekikola ennyimba ekya B2C Entertainment okuva mu mwaka gwa 2016. 

 Okusoma kwe 
Bobby Lash okusoma yakutandikira mu ssomero lya Lwagula memorial primary school erisangibwa mu divizoni y’e Makindye okuva mu mwaka gwa 1998 okutuuka mu mwaka gwa 2005 lwe yamaliriza emisomo gye ku ddaala lya pulayimale. Oluvannyuma yeegatta ku Crested secondary school mu divizoni y'e Makindye mu Disitulikiti y’e Kampala gyeyamalira S.4. Bobby Lash yamaliriza emisomo gye egya ssiniya mu mwaka gwa 2011 n'afuna satifikeeti ey'okumaliriza Siniya Ey'omukaaga okuva mu kitongole ekivunaanyizibwa ku bigezo mu ggwanga ekya Uganda National Examinations Board .  Mu kiseera nga akyasoma, Bobby Lash yatandika okuyimba ne bayizi banne (Delivad Julio), ( Mr. Lee B2C ) bonsatule ne bakola ekibiina kyabwe eky'okuyimba ekiyitibwa Born To Conquer oba B2C Entertainment  

 Emirimu gye 
Ku myaka emito, Bobby Lash yatandika okuyimba okw'ekikugu  mu 2016 n’oluyimba olw'amuggulira oluggi lwe yatuuma Tokigeza bweyali yaakava mu ssomero.  Tokigeza lwateekebwateekebwa pulodyusa omututumufu amanyiddwa nga Diggy Baur okuva mu Sound Cover records nga mu kiseera kino eyitibwa Mwoto Studio. Tokigeza yawangula okubeera oluyimba olusinga obulungi mu mwaka okusinziira ku kulonda kw'abawagizi mu awaadi za Uganda Music Awards mu lubu lw'abavubuka mu mwaka gwa 2016.  Bobby Lash asobodde okufulumya ennyimba eziwerako ezikutteyo n'ezo zaakoze n'abayimbi abalala bonssatule mu kibiina kyaabwe ekya B2C.

 Okusunsulwa kwa Afrima 
Bobby Lash ng'ali wamu ne bammemba banne mu kibiina ( Delivad Julio ) ne ( Mr. Lee B2C ) baasunsulwa okwetaba mu ngule  za All Africa Music Awards 2021 oluvannyuma lw'okukola oluyimba olwakwatayo ennyo lwebaakola ne muyimbi munaabwe David Lutalo olwatuumibwa Awo .  Abayimbi bano abassatu aba Uganda baasunsulwa n'abayimbi abamaanyi mu Afrika okuli;Toofan okuva e Togo, Sauti Sol ne Mi Casa .  Bobby Lash ne bamemba banaabwe ( Delivad Julio ne Mr. Lee B2C ) tebavaayo nga bawanguzi ba ngule eyo mu lubu lwebaalimu wabula okusunsulwa kuno kwayongera obuganzi n'ettutumu lyaabwe ng'abayimbi ba Uganda abaali basambye akaggi. 

 Awaadi zaawangudde 
Bobby Lash awangudde awaadi ez'enjawulo mu mulimu gwe ng'ali wamu ne kkampuni ye emanyiddwa nga B2C Entertainment . Wansi z'awaadi z’awangudde.

 Awaadi n’okusunsulwa 
2021 – Awaadi za Hipipo  .

 Oluyimba lwa zouk olusinga obulungi (Gutujja) ne Rema Namakula
 Oluyimba olwasinga lweyakola ne muyimbi mune (Gutujja)

2021 – Awaadi ya Janzi

 Omuyimbi wa Afro zouk ow'enjawulo ow'omwaka 

2018 – Awaadi za Zzina 

 Oluyimba lw'omwaka (Gutamiza) lwebakole ne Goodlyfe Crew
 Oluyimba olwasinga lwebakola n'omuyimbi omulala (Gutamiza)
 Oluyimba lwa Afro Beat olusinga obulungi (Nyongera)

2017 – Awaadi za Uganda Entertainment

 Ekibiina ky'okuyimba ekisinga obulungi 

 Ebijuliziddwa